වැලිකඩ බන්ධනාගාරයේ සෝදිසි මෙහෙයුමට ගිය පොලිස් නිලධාරින්ට පහරදුන් රැඳවියන් 20 දෙනෙකු පමණ මේ වන විට හඳුනාගෙන ඇතැයි බන්ධනාගාරයේ ජ්‍යෙෂ්ඨ නිලධාරියෙක් ‘දිනමිණ’ට කීය.මේ රැඳවියන් මත්ද්‍රව්‍ය ජාවාරම් හා පාතාල අපරාධ කටයුතු රැසකට සම්බන්ධ අය වන අතර ඔවුන් පිළිබඳ තොරතුරු රහස් පොලිස් පරීක්ෂණ සඳහා ලබා දීමට ද නියමිතය.එදින මෙම පහර දීම සිදුවන විටදී බන්ධනාගාර නිලධාරින් ඉතා අඩු ප්‍රමාණයක් වැලිකඩ බන්ධනාගාරයේ සේවයේ නිරතව සිටි බවට හැඟෙන චෝදනා ප්‍රතික්ෂේප කරන බවත් සහකාර පොලිස් අධිකාරිවරයකු ඇතුළුව ජේලර්වරුන් 06 දෙනකු නියාමක නිලධාරින් 35 දෙනකු ඇතුළු බන්ධනාගාර නිලධාරීන් 50කට අධික පිරිසක් සේවයේ යෙදී සිටි බවත් එම ප්‍රකාශකයා වැඩිදුරටත් පැවැසීය.මීට අමතරව චැපල් වාට්ටුවේ සාමාන්‍ය රාජකාරියේ යෙදෙන බන්ධනාගාර නිලධාරීන් 10 දෙනෙකු ද සේවයේ නිරතව සිටි අතර අනෙකුත් වාට්ටු භාර නිලධාරීන් ද පිටත බැරැක්ක වල නිලධාරින් ද නිසි පරිදි සේවයේ යෙදි ඇති බවද ඔහු පෙන්වා දුන්නේ ය.චැපල් වාට්ටුවේ පමණක් රැඳවියන් 2000ක් පමණ වූ බවත් එයින් විශේෂ සිරමැදිරිවල රඳවා සිටි රැඳවියන් ගණන 400ක් බවත් පැවැසූ එම ජ්‍යෙෂ්ඨ නිලධාරියා සිරමැදිරිය වෙන් වෙන්ව පරීක්ෂා කිරීමට තම නිලධාරීන් යෝජනා කළ ද මෙහෙයුමට පැමිණි පොලිස් නිලධාරින් එකවරම රැඳවියන් 2000ක් පමණ පරීක්ෂාවට ලක් කිරීමට කටයුතු කිරීමේ දී මෙම ගැටලුව උද්ගත වූ බවද කීය..